《种王瓜篱豆诸蔬》
清代·黄之隽

昔逮养亲日，灌园佐击鲜。亲亡事奔走，忽忽二十年。

倦游返衡事，老圃聊息肩。修我灌园业，情事恍如前。

汲水谅非水，清泪同涓涓。此蔬亲不逮，此圃亲所传。

终作抱瓮身，五鼎未列筵。瓜瓠如有知，为我根蔓牵。

蔓则蔽苍野，根则入黄泉。以告我父母，贫贱子可怜。

瓜瓠莫结子，有子亦徒然。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。